Il-Kamra tal-Kummerċ, l-Intrapriża u l-Industrija qalet li r-rapporti fil-media ta' 'tnaqqis sostanzjali ta' ħlas tat-taxxa lil min naqas fil-ħlas tat-taxxa' qed joħloq preċedent inkwetanti ħafna. Permezz ta' staqrrija ppublikata l-Erbgħa, il-Kamra Maltija tal-Kummerċ qalet li Malta qed tbati biex trażżan l-evażjoni tat-taxxa u dawn it-tip ta' 'ftehim tat-taxxa' jkomplu jdgħajfu l-konformità mas-saltna tad-dritt u jrawmu kultura ta' korruzzjoni. Dalgħodu l-gazzetta Times of Malta ppublikat artiklu fejn ġie żvelat kif intlaħaq ftehim bejn id-Dipartiment tat-Taxxi Interni u Charles Polidano, iċ-Ċaqnu, biex jitnaqqaslu l-ammont ta' taxxa li għadhom ma tħallsux. Il-Ministeru tal-Finanzi fi stqarrija ċaħad din l-aħbar filwaqt li kkonferma li Polidano u l-kumpaniji tiegħu għandhom ħlas ta' taxxi pendenti li jmorru lura għal aktar minn 20 sena. Skont il-gazzetta, Polidano se jkollu skont ta' 30% fuq taxxa li għadu ma ħallasx u li l-pagamenti jmorru lura għall-bidu tas-snin 90. Jirriżulta li ntlaħaq ftehim biex ma jitħallasx ta' propjetà li kien qabel li jbiegħ lill-gvern. Ġie rrapurtat ukoll li fi ftehim separat qabel li ma jitħallasx ta' xogħolijiet li kien għamel għal entitajiet tal-gvern, għamel pagament ta' €7 miljun u għamel pjan ta' ħlas biex jaqta' l-pagamenti tat-taxxa li għadhom pendenti mal-Kummissjoni tat-taxxa. Minn naħa tiegħu l-Ministeru għall-Finanzi qal li hu se jkun hemm l-ebda ftehim fejn tinħafer taxxa bi skambju ta' propjetà. Kull min hu obbligat iħallas it-taxxa għandu jiġi ttrattat bl-istess mod Il-Kmara tal-Kummerċ, l-Intrapriża u l-Industrija qalet li l-Gvern u l-awtoritajiet kuntrattwali għandhom jippromwovu kuntest ugwali u ġust għall-operaturi ekonomiċi kollha u jippremjaw lil dawk li huma konformi mal-liġi. "Kull 'ftehim' għat-tnaqqis ta' taxxa mhux imħallsa għandu jkun trasparenti u l-benefiċarji għandhom ikunu kkunsidrati skont linji gwida stabbiliti minn qabel bħal riżultat ta' sfidi ekonomiċi kbar li tqanqlu mill-pandemija ta' bħalissa."Kull min hu obbligat iħallas it-taxxa għandu jiġi trattat bl-istess mod," qalet il-Kamra tal-Kummerċ. Fir-rapport dwar 'ir-riforma fl-għoti tal-kuntratti pubbliċi' li ġie ppubblikat aktar kmieni din is-sena, il-Kamra tal-Kummerċ sejħet lill-awtoritajiet, primarjament lid-Dipartiment tal-Kuntratti u d-Dipartiment tat-taxxa biex joħolqu sistemi integrati tajjeb li b'mod awtomatiku jiddentifikaw operaturi ekonomiċi li waqgħu lura fil-ħlasijiet tas-sigurtà soċjali, it-taxxa u li m'għandhom l-ebda ftehim għall-ħlas fis-seħħ. In-nuqqas ta' listi suwed f'Malta u l-mekkaniżmu mhux adekwat li hemm bħalissa kemm-il darba ġie identifikat mill-Kamra tal-Kummerċ bħala kwistjoni ta' tħassib li jeħtieġ tiġi indirizzata bħala priorità fl-għoti tal-kuntratti pubbliċi u l-governanza tajba. "Kull min għandu jħallas it-taxxa irid iħallasha skont il-liġi" – Ministru Clyde Caruana Minn naħa tiegħu l-Ministru għall-Finanzi u x-Xogħol, Clyde Caruana, f'post fuq Facebook, b'reazzjoni għal din l-aħbar qal li l-artiklu ta' dalgħodu għandu skop wieħed: li jġiegħel in-nies jistaqsu "għalfejn għandi nħallas it-taxxa la mhux kulħadd qed iħallasha?" Caruana qal li t-tweġiba tiegħu lejhom hi li kull negozju jew individwu se jħallas kull ċentezmu ta' taxxa dovuta, m'hemmx eċċezzjonijiet. "Jekk jiena nagħmel eċċezzjoni waħda u niffranka t-taxxa lil xi ħadd inkun qed nimmina l-fiduċja tal-poplu lejn il-pajjiż. Apparti li tkun ħniżrija minnha nnifisha," kiteb il-Ministru Caruana. Caruana saħaq li mhux se jaċċetta qatt, l-ebda discount jew tnaqqis mit-taxxa dovuta, ikun min ikun, żgħir jew kbir. "Kull min għandu jħallas it-taxxa irid iħallasha skont il-liġi." Il-Ministru Clyde Caruana, fl-istess post fuq Facebook qal li bħalissa jinsab Brussell biex jinnegozja għajnuna finanzjarja għall-AirMalta. L-ADPD se jitlob lill-Uffiċċju Nazzjonali tal-Verifika biex jinvestiga Iċ-Chairperson ta' ADPD Carmel Cacopardo qal li din hi kwistjoni ta' interess pubbliku. Fi stqarrija l-ADPD spjega li kwalunkwe ftehim bħal dan, li jinvolvi għexieren ta' miljuni f'taxxi jeħtieġ li jgħaddi mill-iskrutinju pubbliku. L-ADPD appella lill-Awditur Ġenerali u lill-Uffiċċju Nazzjonali tal-Verifika biex jagħmlu verifika tal-ftehim u tan-negozjati li saru. "Il-metodu dubjuż ta' ħlas permezz ta' bini jew tpartit ta' xogħolijiet flok taxxa għandu wkoll jaqa' taħt skrutinju. It-taxxa dovuta hija sostanzjali u ċ-ċarezza u t-trasparenza huma ta' importanza kbira." "Kif se nkunu nafu jekk it-tnaqqis fit-taxxa huwx xi forma ta' ringrazzjament għal donazzjonijiet lill-partit fil-gvern? Huwa fatt magħruf u dokumentat li l-liġi dwar il-finanzjament tal-partiti mimlija toqob u li donaturi kbar taparsi jixtru servizzi minn kumpaniji kummerċjali tal-PL u l-PN, imma dawn il-flus filfatt jintużaw biex isostnu l-magni tal-partiti speċjalment permezz ta' propaganda imxandra fuq l-istazzjonijiet tat-TV tagħhom," saħaq Carmel Cacopardo li se jkun qed jitlob formalment lill-Uffiċċju Nazzjonali tal-Verifika biex jinvestiga. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60a5f4288b289_rand.td-a-rec-img{text-align:left}.td_uid_3_60a5f4288b289_rand.td-a-rec-img img{margin:0 auto 0 0}